टर्कीका भूकम्पपीडितका लागि सहयोग हस्तान्तरण
टर्कीमा गत महिना गएको विनाशकारी भूकम्पका कारण पीडित नेपाली समुदायलाई सहयोगका लागि संकलित रकम गैरआवासीय नेपाली संघ (एनआरएनए) टर्कीलाई हस्तान्तरण गरिएको छ । एनआरएनए मिडिया तथा पब्लिकेसन टास्क फोर्सकी उपसंयोजक बाबा राजेश्वरी थापाको अगुवाईमा संकलन गरिएको ४ हजार १ सय १९ युरो (५ लाख ८२ हजार) एनआरएनए टर्कीका अध्यक्ष उज्जलकुमार घिसिङलाई हस्तान्तरण गरिएको हो ।
काठमाडौँ — टर्कीमा गत महिना गएको विनाशकारी भूकम्पका कारण पीडित नेपाली समुदायलाई सहयोगका लागि संकलित रकम गैरआवासीय नेपाली संघ (एनआरएनए) टर्कीलाई हस्तान्तरण गरिएको छ । एनआरएनए मिडिया तथा पब्लिकेसन टास्क फोर्सकी उपसंयोजक बाबा राजेश्वरी थापाको अगुवाईमा संकलन गरिएको ४ हजार १ सय १९ युरो (५ लाख ८२ हजार) एनआरएनए टर्कीका अध्यक्ष उज्जलकुमार घिसिङलाई हस्तान्तरण गरिएको हो ।थापाको सक्रियतामा ११३ औं श्रमिक महिला दिवसको अवसरमा गैर आवासीय नेपाली संघ, महिला विभागले गरेको एक भर्चुअल कार्यक्रमका अवसरमा रकम हस्तान्तरण गरिएको हो । फेब्रुअरी ६ टर्की र सिरियामा गएको विनासकारी भूकम्पका कारण ५० हजार जनाभन्दा बढीको मृत्यु भएको थियो । भूकम्पका कारण टर्कीमा ४५ हजार ९ सयभन्दा बढी र सिरियामा ७ हजार २ सयभन्दा बढीले ज्यान गुमाएका हुन् । नेपाली श्रमिकका लागि गन्तव्य मुलुक टर्कीमा हाल करिब २ हजार नेपाली छन् । भूकम्प प्रभावित क्षेत्र गाजियान्टेपमा नेपाली विद्यार्थी, घरेलु कामदार र होटेलमा काम गर्नेहरु भए पनि उनीहरु सबै सुरक्षित रहेका थिए । तर भूकम्पपछि उनीहरूमध्ये कतिपय समस्यामा परेपछि एनआरएनए टर्कीले आवश्यक सहयोग गरेको थियो ।